Diari Oficial de la Generalitat Valenciana


Sumari del DOGV 5736, del 07-04-2008 (2008/3511)

RESOLUCIÓ de 25 de març de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri d'Habitatge i la Generalitat per a la gestió de les ajudes estatals que configuren la renda bàsica d'emancipació als joves.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5736

Data del DOGV
:   07-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3511


Data del document
:   25-03-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * suport econòmic
    * arrendament immobiliari
    * cooperació administrativa
    * jove
    * emancipació
    * administració central
    * lloguer moderat

RESOLUCIÓ de 25 de març de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri d'Habitatge i la Generalitat per a la gestió de les ajudes estatals que configuren la renda bàsica d'emancipació als joves. [2008/3511]  
El Ministeri d'Habitatge i la Generalitat han subscrit, després de la tramitació prèvia reglamentària, el 3 de desembre de 2007, el conveni de col·laboració per a la gestió de les ajudes estatals que configuren la renda bàsica d'emancipació als joves.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0472/2008, i que figura com a annex d'esta resolució.  
Valencia, 25 de març de 2008.- El director general de Relacions amb Les Corts i Secretariat del Consell: Ángel Mompó Romero.  
València, 3 de desembre de 2007  
D'una part, Carme Chacón Piqueras, ministra d'Habitatge, la qual actua en el seu nom i exerceix les competències que li són pròpies i que amb caràcter general apareixen recollides en els articles 12 i 13 de la Llei 6/1997, de 14 d'abril.  
D'una altra part, el conseller de Medi Ambient, Aigua, Urbanisme i Habitatge de la Generalitat, José Ramón García Antón, facultat per a aquest acte d'acord amb el Decret 8/2007, de 28 de juny, del president de la Generalitat en l'exercici de les seues competències, i fent ús de les atribucions conferides per l'article 28 de la Llei 5/1983, del Consell, i pel Decret 1317/2007, de 27 de juliol, del Consell.  
Ambdues parts, en la qualitat en què cadascuna intervé, es reconeixen recíprocament la capacitat legal per a obligar-se i atorgar aquest conveni, a l'efecte del qual,  
Exposen  
Que el Ministeri d'Habitatge actua d'acord amb les competències exclusives que l'article 149.113a de la Constitució espanyola atribueix a l'Estat en matèria de bases i coordinació de la planificació general de l'activitat econòmica.  
Que la Comunitat Autònoma actua d'acord amb les competències que en matèria d'habitatge estableix l'article 148.13a de la Constitució espanyola, i que les ha assumit amb caràcter exclusiu per raó del seu Estatut d'autonomia, aprovat per Llei orgànica en l'article.  
Que el Consell de Ministres de 2 de novembre de 2007 va aprovar el Reial decret 1472/2007, de 2 de novembre, pel qual es regula la renda bàsica d'emancipació.  
Que la previsió inicial de joves residents a la Comunitat Valenciana per a l'any 2008 és de 41.623 joves, sense perjudici que puga accedir a l'ajuda qualsevol jove per damunt d'aquesta xifra que complisca els requisits establits.  
Que aquest Real decret preveu en l'article 4.1 i article 7 que, per a l'execució del que preveu aquest, el Ministeri d'Habitatge subscriurà convenis de col·laboració amb les comunitats autònomes i les ciutats de Ceuta i Melilla. Això és concordant, d'altra banda, amb el que estableix l'article 6.1 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
Per aquesta raó, ambdues parts atorguen aquest conveni amb subjecció a les següents  
Clàusules  
Primera. Objecte del conveni  
Aquest conveni té com a objecte la gestió de les ajudes estatals que configuren la renda bàsica d'emancipació als joves (en endavant, RBE), regulada en el Reial decret 1472/2007, de 2 de novembre, en l'àmbit de la Comunitat Valenciana.  
Segona. Actuacions a càrrec del Ministeri d'Habitatge  
El Ministeri d'Habitatge es compromet a la realització de les actuacions següents:  
1. Aportació de recursos financers per part del Ministeri d'Habitatge.  
El Ministeri d'Habitatge es compromet a pagar directament les ajudes estatals corresponents a aquells beneficiaris a qui la Comunitat Autònoma haja reconegut el dret a la RBE, de conformitat amb el Reial decret 1472/2007, de 2 de novembre. La quantia del total d'aquestes ajudes s'haurà d'imputar als pressupostos anuals del Ministeri d'Habitatge.  
2. Aportació de mitjans tècnics per part del Ministeri d'Habitatge.  
El Ministeri d'Habitatge es compromet a posar a disposició de la Comunitat Autònoma una interfície web oberta per a facilitar la gestió informatitzada del reconeixement del dret a les ajudes de la renda bàsica d'emancipació.  
3. Col·laboració per part del Ministeri d'Habitatge en el manteniment de les finestretes úniques de gestió.  
El Ministeri d'Habitatge es compromet a col·laborar econòmicament en la creació i el manteniment de finestretes úniques de gestió, en els termes que s'acorde en la comissió de seguiment. La subvenció es pagarà al començament de l'exercici pressupostari, una vegada que es justifique l'import de l'anualitat anterior.  
4. Informació per part del Ministeri d'Habitatge.  
El Ministeri d'Habitatge remetrà la informació actualitzada, d'acord amb el que estableix la clàusula quarta, apartat segon, a la Comunitat Autònoma sobre el pagament realitzat als beneficiaris de l'ajuda, com també sobre les incidències que puguen donar lloc a la modificació, revocació o suspensió de les ajudes reconegudes.  
5. Gestions sobre intercanvi d'informació  
El Ministeri d'Habitatge realitzarà les gestions necessàries per a garantir que la informació de les distintes entitats estatals subministradores de la informació necessària per a la tramitació de les ajudes es remeta a l'òrgan competent de la Comunitat Autònoma en el termini màxim de 15 dies hàbils des de la recepció de la seua sol·licitud.  
Tercera. Actuacions a càrrec de la Comunitat Autònoma  
La Comunitat Autònoma firmant es compromet a la realització de les actuacions següents.  
1. Reconéixer el compliment dels requisits que habiliten per a accedir a les ajudes que configuren la renda bàsica d'emancipació, emetent resolucions provisionals i definitives respecte d'això, segons corresponga, declaratòries del dret a aquestes ajudes. Amb aquest fi, la Comunitat Autònoma demanarà les informacions pertinents relatives als requisits a complir pel sol·licitant, de l'Agència Tributària, de la Seguretat Social, del Cadastre Immobiliari o d'altres fonts d'informació.  
2. Comunicar al Ministeri d'Habitatge les resolucions definitives, i, si és el cas, la seua modificació, revocació o suspensió, d'acord amb les incidències comunicades pel Ministeri d'Habitatge, és el seu cas, amb el suficient grau de detall que permeta que aquest Ministeri efectue un eficaç seguiment i control.  
3. Habilitar finestretes úniques de gestió per a presentació i tramitació de sol·licituds de RBE.  
4. Adoptar les mesures necessàries de qualsevol tipus, en coordinació amb el Ministeri d'Habitatge, a fi de donar a conéixer als ciutadans del seu territori l'existència i les condicions de la RBE i facilitar-los la sol·licitud d'aquesta. La tramitació de la sol·licitud la realitzarà l'Agència Valenciana de Lloguer, sense perjudici que l'exercici de les potestats administratives corresponga als Serveis Territorials d'Habitatge i Projectes Urbans.  
5. Col·laborar amb el Ministeri d'Habitatge per al reintegrament de les ajudes indegudament pagades com a conseqüència d'una modificació, revocació o suspensió i per a la devolució del préstec. La Comunitat Autònoma haurà de comunicar a l'interessat l'obligació de la seua devolució a l'administració General de l'Estat.  
Quarta. Seguiment, control i informació sobre el conveni  
1. Obligacions de notificació i informació per part de la Comunitat Autònoma  
1.1. La Comunitat Autònoma, simultàniament a la notificació de la resolució definitiva de concessió d'ajuda a l'interessat, comunicarà al Ministeri d'Habitatge la resolució mitjançant el procediment de comunicació establit. En la comunicació haurà de fer constar tota la informació preceptiva inclosa en l'imprés de sol·licitud d'ajuda (aprovat per l'Ordre ministerial i susceptible d'adaptació, segons el que estableix la disposició addicional segona del Reial decret 1472/2007, de 2 de novembre), com també les dades necessàries, inclosa la data de sol·licitud, per a la utilització pel Ministeri d'Habitatge en les tasques de gestió, seguiment i anàlisi del desenvolupament de la RBE, en els seus aspectes quantitatius i qualitatius.  
1.2. La Comunitat Autònoma es compromet a remetre les seues comunicacions d'informació al Ministeri d'Habitatge, d'acord amb el Protocol per a l'intercanvi normalitzat d'informació sobre la RBE (PRE), el qual haurà de ser compatible amb els sistemes operatius informàtics de la Comunitat Autònoma. L'esmentat PRE el posarà a disposició el Ministeri d'Habitatge prèviament a l'entrada en vigor del Reial decret 1472/2007, de 2 de novembre.  
El Ministeri d'Habitatge i la Comunitat Autònoma acorden col·laborar a nivell tècnic a fi de resoldre els eventuals problemes que puguen plantejar-se en l'aplicació del PRE o de qualsevol altra eina informàtica per a la gestió de la RBE.  
2. Obligacions d'informació per part del Ministeri d'Habitatge  
El Ministeri d'Habitatge remetrà a la Comunitat Autònoma, amb periodicitat mensual, en suport informàtic, segons les pautes recollides en el protocol per a intercanvi normalitzat d'informació (PRE), que posarà a la seua disposició el Ministeri d'Habitatge:  
a) Llista individualitzada dels pagaments efectuats als beneficiaris de la RBE, als quals la Comunitat Autònoma n'haja reconegut el dret.  
b) Llista individualitzada de les incidències succeïdes a aquests beneficiaris.  
3. Controls periòdics i d'incidències  
El Ministeri d'Habitatge realitzarà amb periodicitat mínima anual el control sobre el manteniment de les condicions que van justificar el reconeixement del dret a les ajudes de la renda bàsica d'emancipació a cadascun dels beneficiaris, mitjançant la informació de què dispose, sense perjudici d'altres possibles controls que el Ministeri d'Habitatge o la Comunitat Autònoma considere convenient aplicar per la seua banda. Ambdues administracions s'informaran mútuament del resultat dels seus propis controls, perquè la Comunitat Autònoma adopte les resolucions de modificació, suspensió o revocació de les ajudes que, si és el cas, corresponguen.  
El Ministeri d'Habitatge, en el cas que en el procés de pagament o control de les ajudes detecte alguna incidència, actuarà de la forma següent:  
1°. Quan la incidència consistisca en l'incompliment de les condicions que van habilitar inicialment a l'obtenció de la RBE, o si es constatara, a través de la informació rebuda de l'entitat financera corresponent, l'impagament de la renda de lloguer per part del beneficiari, el Ministeri d'Habitatge deixarà en suspens el pagament de les ajudes corresponents de la RBE, fins tant la Comunitat Autònoma adopte mesures o resolucions al respecte.  
2°. Quan la incidència consistisca en el canvi del compte del beneficiari o de l'arrendador, i altres de similars, el Ministeri d'Habitatge no interromprà per això el pagament de les ajudes, informant mensualment d'aquestes incidències a la Comunitat Autònoma.  
4. Informació pública  
1. Ambdues parts es comprometen a col·laborar activament per a potenciar la difusió d'informació sobre les mesures del Reial decret 1472/2007, de 2 de novembre.  
2. La participació d'ambdues administracions haurà de fer-se constar en quanta informació pública s'edite al respecte. Els sistemes i les pautes d'informació pública corporativa d'ambdues administracions, pel que fa a RBE, s'acordaran en el marc de la comissió de seguiment.  
5. Comissió de seguiment  
1. Ambdues parts es comprometen a efectuar el seguiment conjunt i a coordinar les seues actuacions amb vista al compliment de les obligacions contretes en aquest conveni. A aquest efecte es crea una comissió de seguiment que presidiran conjuntament el titular del Ministeri d'Habitatge i el conseller de Medi Ambient, Aigua, Urbanisme i Habitatge, de la Generalitat Valenciana, o la persona que deleguen.   
Formaran part a més de la comissió dos membres de cada administració designats pels titulars esmentats anteriorment, En el cas de l'administració General de l'Estat, un aquets serà un representant de la Delegació del Govern a la Comunitat Autònoma.  
Es constituirà en el termini màxim de tres mesos des de la firma del conveni, i es reunirà almenys una vegada al trimestre.  
2. Les funcions d'aquesta Comissió, a més de les previstes en el Reial decret 1472/2007, de 2 de novembre, seran:  
a) Comprovar l'efectiu intercanvi previst d'informació i analitzar-ne el contingut.  
b) Analitzar el despenvolupament i el compliment del conveni, i formular les oportunes propostes de millora en la gestió i en el control de les ajudes.  
Cinquena. Modificació i resolució  
Aquest conveni de col·laboració podrà ser modificat de mutu acord entre les parts, sempre que l'oportú acord haja tingut lloc abans de l'expiració del termini de duració.  
Seran causa de resolució del conveni de col·laboració el mutu acord de les parts, com també l'acord motivat d'una d'aquestes a causa de l'incompliment de l'altra d'alguna de les clàusules, i haurà de ser comunicat l'incompliment mitjançant un preavís, almenys, amb dos mesos d'antelació a la data proposada de resolució.  
La resolució del conveni no afectarà, si així ho acorden les parts, la finalització de les activitats que estiguen en execució i que incidisquen greument en els possibles resultats pretesos amb l'objecte d'aquest.  
Sisena. Duració  
Aquest conveni de col·laboració produirà efecte des del dia de la firma, sense perjudici de l'entrada en vigor una vegada que s'hagen posat a disposició de la Comunitat Autònoma les eines informàtiques per a la gestió de la RBE i mentre es mantinga en vigor el Reial decret 1472/2007, de 2 de novembre, sense perjudici de la seua pròrroga amb l'acord previ de les parts, fins al terme de les actuacions previstes.  
Setena. Règim competencial  
Aquest conveni en cap cas altera la distribució competencial que en matèria de planificació general de l'activitat econòmica (149.1.13) o d'habitatge (148.1.3) explicita la Constitució espanyola. La subscripció d'aquest conveni es realitza sense perjudici de les actuacions jurídiques que en defensa de les seues competències puguen exercir les administracions firmants.  
Vuitena. Naturalesa i règim jurídic  
Aquest conveni de col·laboració té la naturalesa dels previnguts en l'article 6 de la Llei 30/1992, de 26 de novembre, de règim jurídic de les administracions públiques i del procediment administratiu comú, i la consideració dels previstos en l'article 3.1.c) del Text refós de la llei de contractes de les administracions públiques, aprovat pel Reial decret legislatiu 2/2000, de 16 de juny, i en defecte de normes específiques, seran d'aplicació els principis d'aquest text legal per a resoldre els dubtes i llacunes que puguen presentar-se.  
Les qüestions litigioses a què puga donar lloc la interpretació, la modificació, els efectes o la resolució d'aquest conveni seran resoltes de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
I en prova de conformitat, firmen aquest conveni en dos exemplars.  
La ministra d'Habitatge. Carme Chacón Piqueras.  
El conseller de Medi Ambient, Aigua, Urbanisme i Habitatge. José Ramón García Antón.